ZEC: Abatholakala Bebhalisele Ukuvota Kanengi Bazajeziswa
Ikhomishini ebona ngezokhetho eye Zimbabwe Electoral Commission (ZEC) ithi abantu abazatholakala bebhalise kabili kusiyaphezulu bazahlolisiswa ukuthi imbangea yalokho kuyini ngoba kungekho emthethweni ukubhalisa kanengi.
BULAWAYO — Okhomishina beZEC bebekhuluma lamalunga enhlanganiso ezizimeleyo kanye lezamabandla ezombusazwe lapho abazise khona ukuthi ukutholakala umuntu ebhalise kanengi akukho emthethweni. Ukhomishina Qhubani Moyo uthe bazahlolisisa izizatho zokuthi umuntu abhalise kanengi ethi balakho njalo ukuhambisa abanye emapholiseni nxa iZEC ingasuthiseki ngezizatho lezi. Osebenza lenhlanganiso ezimeleyo eye Emthonjeni Women's Trust unkosikazi Sikhathele Mathambo uthe kungakabotshiswa abantu kumele kuqale kuhlolisiswe ngoba kwezinye izikhathi abantu bayathutha lapho abahlala khona, kuthi ngokusweleka kolwazi bacine bebhalisa njalo besesabela ukuvalelwa phandle ngesizatho sokuthutha. Okunye okuphume emhlanganweni lo yikuthi kuzavulwa indawo zokubhalisela ukuvota phakathi kweziqinti okuhlala khona abantu. UProvincial Elections Officer wakoBulawayo Umnumzana Innocent Ncube uthe iBulawayo izakuba lendawo ezingamatshumi amabili lasitshiyagalo lunye 29, eziqinitini zonke zakoBulawayo ukuze bebeseduze labantu. Obemele uProvincial Elections Officer wesabelo se Matabeleland North umnumzana Joseph Moyo uthi isabelo lesi sizakuba lendawo ezingaphezu kwekhulu. Abamele izabelo ze Midlands, iMasvingo kanye le Matabeleland South labo bazise ukuthi bazakuba lendawo zokubhalisela ukuvota eziphakathi kwabantu ukuze ababesele bengabhalisanga benelise ukubhalisa. Indawo lezi zizavulwa kuze kube yisikhathi sokubhalisela ukuncintisa emthethwandaba. Abanye abakade besemhlanganweni bakhale ngesikhathi esifitshane esokuhlola amabizo kwabalelungelo lokuvota kulolukhetho. IZEC ithi izakwazisa uzulu ukuthi indawo lezo zokubhalisela ukuvota zizaqala ukusebenza nini.